REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/338-21

30. jul 2021. godine

B e o g r a d

Z A P I S N I K

23. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 27. JULA 2021. GODINE

Sednica je počela u 15,00 časova.

Sednicom je predsedavala Sandra Božić, predsednik Odbora.

Sednici su prisustvovali: Vuk Mirčetić, Lav Grigorije Pajkić, prof. dr. Marko Atlagić, Aleksandar Čotrić (došao u toku druge tačke dnevnog reda), mr Jadranka Jovanović, Miloš Terzić, Milica Obradović, Snežana Paunović i Rozalija Ekres, članovi Odbora.

Sednici su prisustvovali: Ljubomir Marić (Jovan Kolundžija), Nebojša Bakarec (Ivan Tasovac), Zoran Tomić (došao u toku prve tačke dnevnog reda); (mr Jadranka Jovanović), Jelena Mihailović (Snežana Paunović), Justina Pupin Košćal i Samira Ćosović (Nataša Mihailović Vacić), zamenici članova Odbora.

Sednici nisu prisustvovali: Milena Popović, Mira Petrović i Željko Tomić, kao ni njihovi zamenici.

Pored članova Odbora, sednici je prisustvovao Radovan Jokić, vršilac dužnosti pomoćnika ministra kulture i informisanja.

Na predlog predsedavajućeg, članovi Odbora su, jednoglasno (12 za) usvojili sledeći

D n e v n i r e d:

1. Razmatranje Predloga zakona o izmenama Zakona o kulturi, koji je podnela Vlada, u načelu;
2. Razmatranje Predloga zakona o izmeni Zakona o bibliotečko-informacionoj delatnosti, koji je podnela Vlada, u načelu.

PRVA TAČKA DNEVNOG REDA: Razmatranje Predloga zakona o izmenama Zakona o kulturi, koji je podnela Vlada, u načelu

U uvodnim napomenama predsednik Odbora Sandra Božić, istakla je da se Predlogom zakona o izmenama Zakona o kulturi, utvrđuje opšti interes u kulturi, način ostvarivanja opšteg interesa u kulturi i obavljanje kulturnih delatnosti, prava, obaveze i odgovornosti Republike Srbije, autonomnih pokrajina i opština, gradova i grada Beograda u kulturi, kao i uslovi za delovanje svih subjekata u kulturi.

Radovan Jokić, v.d. pomoćnika ministra kulture i informisanja, upoznao je članove Odbora Predlog zakona o izmenama Zakona o kulturi.

Naglasio je da Predlog zakona predstavlja usklađivanje Zakona o kulturi sa drugim propisima, kao i da predložene izmene Zakona treba da obezbede zastupljenost od najmanje 40% predstavnika manje zastupljenog pola u Nacionalnom savetu za kulturu, upravnim i nadzornim odborima.

Nije bilo diskusije.

Odbor je, jednoglasno (13 za) odlučio da predloži Narodnoj skupštini da prihvati Predlog zakona o izmenama Zakona o kulturi, koji je podnela Vlada, u načelu.

Odbor je, jednoglasno (13 za) odredio Sandru Božić za izvestioca Odbora na sednici Narodne skupštine.

DRUGA TAČKA DNEVNOG REDA: Razmatranje Predloga zakona o izmeni Zakona o bibliotečko-informacionoj delatnosti, koji je podnela Vlada, u načelu

U uvodnim napomenama Sandra Božić je istakla da se Predlogom zakona o izmeni Zakona o bibliotečko-informacionoj delatnosti uređuje opšti interes, uslovi i resursi za obavljanje bibliotečko-informacione delatnosti, ciljevi razvoja bibliotečko-informacione delatnosti, bibliotečko-informacioni sistem, prava i slobode korisnika, osnivanje i tipovi biblioteka, način finansiranja biblioteka iz javnih sredstava, osnove nacionalnog sistema uzajamne katalogizacije, matične funkcije u bibliotečko-informacionoj delatnosti, položaj Narodne biblioteke Srbije kao centralne nacionalne biblioteke i Biblioteke Matice srpske kao ustanove kulture od nacionalnog značaja, kao i druga pitanja od važnosti za bibliotečko-informacionu delatnost.

Radovan Jokić je upoznao članove Odbora sa Predlogom zakona o izmeni Zakona o bibliotečko-informacionoj delatnosti.

Napomenuo je da Predlog zakona utvrđuje uslove za imenovanje direktora biblioteka tako da se na ovu funkciju mogu imenovati lica koja imaju radno iskustva u trajanju od pet godina u kulturi.

Nije bilo diskusije.

Odbor je, jednoglasno (14 za) odlučio da predloži Narodnoj skupštini da prihvati Predlog zakona o izmeni Zakona o bibliotečko-informacionoj delatnosti, koji je podnela Vlada, u načelu.

Odbor je, jednoglasno (14 za), za izvestioca Odbora na sednici Narodne skupštine odredio Sandru Božić, predsednika Odbora.

Sednica je završena u 15,06 časova.

SEKRETAR PREDSEDNIK

Dana Gak Sandra Božić